Încetarea contractului individual de muncă prin acordul părților este modalitatea prin care angajatorul stabilește împreună cu salariatul data la care contractul individual de muncă urmează să înceteze. Acest fel de încetare a contractului de muncă prezintă însă mai multe avantaje pentru angajator decât pentru angajat, după cum urmează:1. Avantaje pentru angajator: angajatorul își asigură într-o foarte mare măsură liniștea, șansele de reușită ale salariatului într-o eventuală acțiune în instanță prin care să solicite anularea deciziei de încetare a contractului fiind extrem de mici; angajatorul înregistrează “o pierdere calculată”, limitată, a cărei valoare, dacă este cazul, se stabilește prin negociere, evitând astfel ca, în urma unui litigiu soluționat în favoarea salariatului, să fie obligat la plata unei compensații egale cu salariile indexate, majorate și reactualizate și cu celelalte drepturi de care ar fi beneficiat lucrătorul, de la momentul încetării contractului și până la reintegrarea pe post sau până la rămânerea irevocabilă a hotărârii, în funcție de solicitarea lucrătorului; angajatorul evită un proces costisitor ce implică o durată lungă de timp și resurse de personal, materiale și financiare importante; angajatorul obține încetarea contractului de muncă, fără prea multe complicații, în situația în care nu dorește să mai continue relația de muncă cu salariatul, evitând astfel să apeleze la soluția desființării postului sau la concedierea disciplinară; contractul de muncă încetează la o dată agreată de comun acord cu lucrătorul. 2. Avantaje pentru salariat: contractul de muncă încetează la o dată agreată de comun acord cu angajatorul; salariatul va obține o compensație pentru încetarea contractului individual de muncă, compensație negociată cu angajatorul. 3. Dezavantaje pentru angajator: angajatorul, de cele mai multe ori, va oferi o compensație pentru încetarea raportului de muncă, mai ales dacă încetarea are loc la inițiativa sa. 4. Dezavantaje pentru salariat: salariatul nu va beneficia de indemnizația de șomaj. Atenție: salariații cărora li se vor acorda compensații pentru încetarea de comun acord a contractului individual de muncă, să aibă în vedere la negocierea pachetului compensator și faptul că, dacă nu ar accepta încetarea amiabilă a contractului, ar fi îndreptățiți să primească contravaloarea muncii prestate în perioada de preaviz, indemnizație de șomaj și eventuale plăți compensatorii garantate prin contractele aplicabile.